Strandede bilister ventede op imod en time på at få deres bil fri af parkeringsanlægget på Dokk1 i Aarhus lørdag eftermiddag.

Securitas, der driver parkeringsanlægget, bekræfter, at der har været en systemfejl.

- Vi er ved at undersøge systemfejlen, men anlægget er i drift igen. Lige nu har jeg ikke fået en melding på, hvad systemfejlen var, og det er man ved at undersøge, siger Tom Laursen, der er administrerende direktør i Securitas, til tv2oj.dk.

Han ærgrer sig over fejlen, som kom efter en periode uden problemer.

- Det er jo ingen hemmelighed, at da vi startede i sommer var der udfordringer ved systemet, men det har kørt stabilt i flere måneder, og så sker det her lige pludselig. Nu skal vi finde ud af, hvad der er sket, for det er træls, og det må ikke ske to gange, siger Tom Laursen.

Han bekræfter, at ganske mange bilister måtte vente på deres bil, men at alle altså havde den efter højest en time.